Mesut Keskin
Asmêno Bêwayir (namey xoyo raştıkên Mesut Keskin) yew cıgeyraoğo Zaza u merdumê ilmê zıwananê Hind-Ewropao. Serra 1973ine de Estamol de ame riyê dınya. Keyey xo taê serri raver dewa Mazra Sılêmanu, Pılemoriye (Dêrsım) ra bar kerdo, ameo Estamol. 1975 de piyê ey o be maa cı ra ardi Almanya. Ae ra nat na dıwele de weşiya xo rameno. Almanya de şi mekteb. 1992 de kewt universıte u mıhendısina makina (vıraştena makina) heta lisansê veri wende. 

Oyo ke Zazaki verê coy tenê areze (fehm) kerdêne, emma qısey nêkerdêne. 1993 de dest kerd zıwanê ma u piyê xo, gına sero, musa. 1996 de redaksiyonê pêseroka Warey de ca gırewt. 2005 ra heta 2008 ki redaksiyonê pêseroka Mirazi de ca gırewt. Taê gurenayışê xoyê zıwani, nuştey, kılamê xo kıtaban u pêserokan u internet de veciyay (taê ebe namey xoyê keyey, Mesudê Keşki). Taê kıtabi u xeylê nuştey nuştekaranê Zazaki redakte kerdê. 2013ıne ra nat pêseroka MA de nuştan redakte keno, yew ki pela internetia Zazaki Zazakikozmos [] de ki nuseno u editorine keno. Editorê pelga www.zazaki.de u ezaê diwanê idarey Enstitüyê Zazakiy u Cematê Zazayanê Almanyao. Taê nuştanê pêseroka Piltani ki redakte keno. Hewna ki Wikipediya Zazaki de admino.    

Nıka Frankfurtê Maini de diwanê idarey Enstituyê Zazaki de gureyeno u zemanê temsilkarê pêseroka Miraziê Ewropa bi. 2005 ra heta 2008 Universıtey Frankfurtiê Goethey de qısmê ilmê zıwanan de ilmê têverşanaena zıwanan (ilmê qıyasê zıwanan) de lızgey Hindo-Ewropaistiki (Indogermanistik) wend. Paizê 2008ine de teza xoya mastıri dê zerre. Teza xo diyalektanê Zazaki sero nuşte. Çıle (Kanuno Peyên) 2009 de wendışê universıtey qedena. 2009ine ra nat teza xoya doktora eyni universıte de vırazeno. Universıtey Frankfurti de 2009 - 2016 dersa zıwanê Zazaki dê. 2020 ra nat ki ê universıtey de gramerê Zazaki sero seminer dano. Yew ki Gulana 2020. ra heta nıka namey Enstitüyê Zazaki ra dersa Zazaki online (internet de) salıx dano. 

Keskini Şazadeo Qıckek Küçük Prens çarna Zazaki, serra 2009ine de kıtab de Almanya de veciya. Kıtabê eyê dersa Zazaki be terifê Almanki, be namey Zonê Ma zanena? Gağandê 2012i de be destê projey taê embazan u nuştekaran veciya. Guciga 2017ıne de ey çarnayışê Şazadey Qıckeki be halo rocanekerde newede İstanbol de, Dersim Yayınları de vet. Nê vetışxaney de ki Nisana 2017ıne de kıtabê xo'yê derse Zonê Ma Zanena? Almanki ra çarna Tırki u pê Zazakiyê Hemıne be namey Şıma Zazaki zanenê? ra vet. Kıtabê xo'yê ders'o peyên pê metodanê ilmi standardizekerdena Zazaki rê gamê da verêna. Karê etimolociya (rêçıkzanayışê) Zazaki sero ki gırwey xo hao dewam keno.

Bıvênên 
 Asmên
 Zonê Ma Zanena? - Zazaki für Anfängerinnen und Anfänger 
 Şazadeo Qıckek - Zazaki 
 Şıma Zazaki Zanenê? - Yeni başlayanlar için ders kitabı - Standard Zazaca yazı dili (Zazakiyê Hemıne )

Nuştekarê Zazayan
Merdumê ke Almanya de cıwiyenê
Merdumê ke 1973 de biyê
Şarê Pılemoriye
Nuştekarê zıwanê Tırki
Nuştekarê zıwanê Zazaki
Nuştekarê zıwanê Almanki
Akademisyeni
Akademisyenê Zazay
Merdumê weşi
Şarê Estamoli
Merdumê ke Almanya de cıwiyenê
Mıhendisi
Zazay